Jørn Jespersen (SF), 1999-05-11:
Der kan i og for sig skrives to historier om den forespørgselsdebat, vi har haft i dag.
Den anden historie, der kan skrives, er derimod i international sammenhæng faktisk temmelig interessant.
Et meget, meget bredt flertal i det danske Folketing støtter i dag en vedtagelse, som både er et meget stærkt grundlag for vores forhandlinger i den kommende runde i WTO og et meget stærkt signal til omverdenen om, at vi virkelig ønsker at opprioritere nogle bløde emner som miljø, arbejdstagerrettigheder og hensyn til de fattige lande i den kommende forhandlingsrunde.
Jeg lægger megen vægt på, at vi i dag har en lang række
meget markante elementer med i den vedtagelse, vi vedtager
om et øjeblik
For det første er det nævnt, at den kommende runde skal respektere WTO's målsætning om en bæredygtig udvikling.
Det betyder, at WTO nu må leve op til sine forpligtelser og ikke blot have bæredygtig udvikling som en uforpligtende målsætning, men tage konkrete skridt til at udmønte og operationalisere denne målsætning i sit daglige og praktiske arbejde.
Jeg lægger også stor vægt på, at et meget bredt flertal nu siger, at de mindst udviklede lande hurtigt skal sikres adgang til vore markeder, og at det skal gælde for alle deres varer.
Det betyder f.eks., at vi allerede i Seattle i november måned skal give indrømmelser til de fattige lande, både fordi det er en retfærdighed over for dem at gøre det, og fordi det er god forhandlingsteknik at gøre det på det tidspunkt.
Det betyder også, at vi ikke bare skal åbne vore markeder for varer, som ulandene alligevel ikke kan producere, men lige præcis for de varer, som det er essentielt og væsentligt for dem at sikre adgang til vore markeder for.
Jeg synes også, det er ganske bemærkelsesværdigt og glædeligt, at vi helt entydigt siger, at vi ønsker, at WTO efter forsigtighedsprincippet skal acceptere regler for miljø, forbrugerbeskyttelse, sundhed og dyrevelfærd.
Det er en meget væsentlig ting at få ind i regelsystemet.
Jeg synes også, det både er vigtigt og glædeligt, at vi nu siger, at ikke alene går vi efter at holde spørgsmålet om arbejdstagerrettigheder på dagsordenen i WTO-forhandlingerne, men at vi ligefrem ønsker at få et resultat, hvor ILO-konventioner respekteres og deres bestemmelser fremmes.
Det betyder, at vi skal have bestemmelser ind i WTO-reglerne, som sikrer, at ILO-reglerne rent faktisk har en betydning, og at WTO bruges aktivt til at sikre, at de bliver overholdt.
Endelig er det meget væsentligt, at vi nu siger, at internationale multilaterale miljøaftaler har forrang frem for handelsreglerne i WTO, fordi det eksplicit siges, at vi skal respektere anvendelsen af handelsskridt efter bestemmelser i disse multilaterale aftaler.
Det betyder ikke alene, at WTO skal respektere de multilaterale aftaler, det betyder, at WTO skal bruges aktivt, og at handelsskridt skal kunne tages for at sikre, at de multilaterale miljøaftaler rent faktisk bliver overholdt.
Den sidste væsentlige konklusion på dagens debat er, at der nu bliver lagt op til en markant indsats fra dansk side for at demokratisere systemet i WTO, og det synes jeg er meget glædeligt.
er vigtigt, at vi diskuterer videre i Danmark med henblik på den kommende runde, og det er, som jeg allerede har nævnt, formålet med den bæredygtige udvikling
Der vil jeg bede regeringen om gerne i dag eller på et senere tidspunkt at redegøre for, hvad den vil gøre, for at den målsætning rent faktisk bliver gjort operationel og får daglig og praktisk betydning, f.eks. i form af en egentlig analysemekanisme i WTO-systemet, hvor man hele tiden gør sig klart, hvad de ting, man vedtager, betyder for et bæredygtigt miljø og for en bæredygtig udvikling i de fattige lande.
Jeg synes også, at spørgsmålet om kompensation til de mindst udviklede lande og til de fødevareimporterende lande trænger til en afklaring.
Der eksisterer en lang række løfter.
De er ikke opfyldt bare i nær tilstrækkelig grad.
Et spørgsmål, som jeg vil bede regeringen om at overveje og meget gerne svare på i dag, er, hvad man vil gøre for at mindske de negative effekter af TRIPS-aftalen, altså aftalen om intellektuelle rettigheder.
Det sidste spørgsmål, som jeg synes der er grund til at arbejde videre med, er spørgsmålet om afskaffelse af miljøskadelige subsidier inden for landbrug, fiskeri og energi.
Det er ikke et emne, der hidtil er indgået med særlig stor vægt, men det har en meget stor betydning, og derfor er vi nødt til at arbejde videre med det.
Men altså alt i alt en meget stærk og glædelig vedtagelse, som et meget bredt flertal står bag.